|  |  |
| --- | --- |
| **РЕСПУБЛИКА ТАТАРСТАН**  **С О В Е Т**  **Нижнекамского муниципального района**  423570, г.Нижнекамск, пр.Строителей,12  тел./факс (8555) 41-70-00 | **ТАТАРСТАН РЕСПУБЛИКАСЫ**  **Түбән Кама муниципаль районы**  **С О В Е Т Ы**  423570, Түбән Кама шәһәре, Төзүчеләр пр., 12  тел./факс (8555) 41-70-00 |
|  |  |
| **Р Е Ш Е Н И Е** | **К А Р А Р** |
| **№ 12** | **2022 елның 14 феврале** |

Түбән Кама муниципаль районы Советының 2021 елда

эшчәнлеге турында хисабы хакында

Түбән Кама муниципаль районы Советының 2021 елда эшчәнлеге турындагы хисапны карап һәм фикер алышып, депутатлар билгеләп үткәнчә, Совет эшчәнлеге «Россия Федерациясендә җирле үзидарә оештыруның гомуми принциплары турында» 131-ФЗ номерлы Россия Федерациясе Законы һәм «Татарстан Республикасында җирле үзидарә турында» 45-ТРЗ номерлы Татарстан Республикасы Законы, Түбән Кама муниципаль районы Уставы белән билгеләнгән компетенцияләр һәм вәкаләтләр нигезендә гамәлгә ашырылды.

Түбән Кама муниципаль районы Советы, Түбән Кама шәһәре, Кама Аланы шәһәр тибындагы поселогы һәм авыл җирлекләре халкының мәнфәгатьләреннән чыгып һәм Түбән Кама муниципаль районында җирле үзидарәне алга таба үстерүгә кирәкле чаралар кабул итеп, үз эшен төзеде.

Район Советының халыкка отчет бирергә тиешлеге һәм халык контроле астында торуы турында Түбән Кама муниципаль районы Уставының 24 статьясы нигезләмәләреннән чыгып, Түбән Кама муниципаль районы Советы

КАРАР БИРӘ:

1. Түбән Кама муниципаль районы Советының 2021 елда эшчәнлеге турындагы хисапны расларга (кушымта итеп бирелә).

2. Түбән Кама муниципаль районы Советы депутатларына, Совет тарафыннан кабул ителә торган программалы документлар һәм карарларның төп нигезләмәләрен аңлатып, Түбән Кама муниципаль районы Советы һәм даими комиссияләр эшчәнлеге турында округларда сайлаучыларга хәбәр итү буенча эшне дәвам итүне йөкләргә.

Түбән Кама муниципаль районы Башлыгы

вазыйфаларын башкаручы,

Башлык урынбасары А.В.Умников

Түбән Кама муниципаль районы

Советының

2022 елның 14 февралендәге

12 номерлы карарына

кушымта

Түбән Кама муниципаль районы Советының

2021 елда эшчәнлеге турында

ХИСАП

2021 ел IV чакырылыш Түбән Кама муниципаль районы Советы эшенең беренче тулы елы булды. Совет үз эшчәнлеген Россия Федерациясе һәм Татарстан Республикасы Конституциясе, «Россия Федерациясендә җирле үзидарә оештыруның гомуми принциплары турында» Федераль закон, «Татарстан Республикасында җирле үзидарә турында» Татарстан Республикасы Законы, район Уставы, Совет Регламенты нигезендә гамәлгә ашырды, шулай ук Россия Федерациясе Президентының Россия Федерациясе Федераль Собраниесенә Юлламасына һәм Татарстан Республикасы Президентының Татарстан Республикасы Дәүләт Советына Юлламасына таянып эш итте.

Түбән Кама муниципаль районы Советы эшчәнлеге Түбән Кама муниципаль районыннан сайланган Россия Федерациясе Дәүләт Думасы, Татарстан Республикасы Дәүләт Советы депутатлары, Түбән Кама шәһәр Советы, Кама Аланы шәһәр тибындагы поселогы Советы һәм Түбән Кама муниципаль районы составына керүче авыл җирлекләре Советлары депутатлары, шәһәр һәм районның башкарма комитетлары, иҗтимагый оешмалар белән тыгыз һәм конструктив хезмәттәшлектә барды.

Түбән Кама муниципаль районының җирле үзидарә органнары тарафыннан үткәрелә торган бюджет һәм социаль сәясәт район халкының тормыш дәрәҗәсен күтәрүгә, уңай социаль мохитне һәм төбәктә икътисадый тотрыклылыкны саклауга юнәлдерелгән иде.

Түбән Кама муниципаль районы составына 17 җирлек керә – 2 шәһәр (Түбән Кама шәһәре һәм Кама Аланы шәһәр тибындагы поселогы) һәм 15 авыл җирлеге. Түбән Кама муниципаль районы Советында, район Уставы нигезендә, 34 депутат (хәзерге вакытта – 33), Түбән Кама шәһәр Советында – 26 депутат, Кама Аланы шәһәр тибындагы поселогы Советында – 15, авыл җирлекләре Советларында - 132 депутат.

Хисап елы Түбән Кама муниципаль районы өчен истәлекле булды. Түбән Кама муниципаль районы Башлыгы, Түбән Кама шәһәре Мэры Айдар Рәис улы Метшин «Бердәм РОССИЯ» Бөтенроссия сәяси партиясе тарафыннан тәкъдим ителгән кандидатларның федераль исемлеге составында VIII чакырылыш Россия Федерациясе Федераль Собраниесе Дәүләт Думасы депутаты итеп сайлану сәбәпле, 2021 елның 30 сентябреннән Түбән Кама муниципаль районы Башлыгы һәм Түбән Кама шәһәре Мэры сыйфатында аның вәкаләтләре вакытыннан алда туктатылды. Түбән Кама муниципаль районы Башлыгы вазыйфаларын башкаручы итеп, район Уставы нигезендә, Башлык урынбасары Умников Александр Витальевич билгеләнде. Түбән Кама шәһәре Мэры вазыйфаларын үтәү, шәһәр Уставы нигезендә, Мэр урынбасары Камелина Марина Валерьевнага йөкләнде.

2021 елның сентябрендә Гәрәев Тимур Рамил улы Түбән Кама муниципаль районы Советы депутаты һәм Башлык урынбасары вәкаләтләрен вакытыннан алда туктатты. Түбән Кама шәһәр Советы карары нигезендә, район Советында шәһәр Советыннан вәкил итеп Камелина Марина Валерьевна сайланды.

2021 елның 4 октябрендә узган Совет сессиясендә, шәхси гариза нигезендә, Түбән Кама муниципаль районы Башкарма комитеты җитәкчесе Сәйфетдинов Айдар Габдуллаҗан улының вәкаләтләре вакытыннан алда туктатылды. 2021 елның 10 ноябрендә район Советы сессиясендә үткәрелгән конкурстан соң Башкарма комитет җитәкчесе итеп Муллин Рамил Хәмзә улы билгеләнде.

Хисап елында Түбән Кама муниципаль районы Советы тарафыннан 17 сессия үткәрелде, аларда 95 мәсьәлә каралды. Советның барлык карарлары да рус һәм татар телләрендә рәсмиләштерелде. Норматив әһәмияткә ия булган карарлар массакүләм мәгълүмат чараларының - «Нижнекамская правда» һәм «Авыл тормышы» газеталарының матбугат басмаларында басылып чыкты, Татарстан Республикасы хокукый мәгълүмат порталында һәм Түбән Кама муниципаль районының рәсми сайтында урнаштырылды.

Түбән Кама муниципаль районы Советы тарафыннан карала торган иң мөһим мәсьәләләрнең берсе – районның төп финанс документы - бюджет белән бәйле мәсьәләләр: бюджетны раслау, бюджетка үзгәрешләр кертү, шулай ук аның үтәлеше турындагы хисап. Түбән Кама муниципаль районы Уставы нигезендә, 2021 елның апрель һәм ноябрь айларында Советның «2020 елга Түбән Кама муниципаль районы бюджеты үтәлеше турында» һәм «2022 елга һәм 2023, 2023 еллар план чорына Түбән Кама муниципаль районы бюджеты проекты турында» карарлары проектлары буенча гавами тыңлаулар үткәрелде, анда шәһәр һәм район Советлары депутатлары, шәһәр һәм район башкарма комитетлары җитәкчеләре һәм хезмәткәрләре, массакүләм мәгълүмат чаралары, иҗтимагый оешмалар вәкилләре катнашты. Профильле даими комиссияләр утырышларында бюджетның керем һәм чыгым өлешен формалаштыру мәсьәләләре җентекләп каралды, район башкарма комитеты идарәләре башлыкларының бюджет акчаларын тоту нәтиҗәлелеге турында хисаплары тыңланылды.

Эшчәнлек елы дәвамында депутатлар норматив иҗади эшчәнлек белән шөгыльләнделәр, Түбән Кама муниципаль районының норматив хокукый актларын гамәлдәге законнарга туры китерделәр.

2021 елның мартында һәм декабрендә Түбән Кама муниципаль районы Уставына үзгәрешләр һәм өстәмәләр кертелде. Гамәлдәге законнар нигезендә Уставка тәкъдим ителә торган үзгәрешләр мәсьәләсе буенча хисап елының гыйнварында һәм декабрендә гавами тыңлаулар узды.

Муниципаль хезмәткә кагылышлы норматив хокукый актларга - муниципаль хезмәт турындагы нигезләмәгә, муниципаль хезмәтнең вакантлы муниципаль вазыйфасын биләүгә конкурс турында нигезләмәгә, хезмәт (вазыйфа) тәртибенә карата таләпләрне үтәү һәм мәнфәгатьләр конфликтын җайга салу буенча комиссия турындагы нигезләмәгә, «Муниципаль хезмәт вазыйфасын биләгән гражданга хезмәт яки граждан-хокукый шартнамә төзегәндә салына торган чикләүләр турында» Совет карарына үзгәрешләр кертелде.

Федераль һәм республика дәрәҗәләрендә кабул ителгән законнардагы үзгәрешләр нигезендә иҗтимагый фикер алышулар һәм гавами тыңлаулар оештыру һәм үткәрү тәртибе турындагы нигезләмәгә төәтмәләр кертелде. Түбән Кама муниципаль районы Советы регламентына, Түбән Кама муниципаль районы депутаты статусы турындагы нигезләмәгә, Советның «Дәүләт органнары һәм җирле үзидарә органнары эшчәнлеге турындагы мәгълүматка үтемлелекне тәэмин итү хакында» 2009 елның 9 февралендәге 8-ФЗ номерлы Федераль законны гамәлгә ашыру турында» карарына үзгәрешләр кертелде.

Совет сессияләрендә шулай ук 2019-2021 елларга районның муниципаль милкен хосусыйлаштыруның фараз планына кертелгән үзгәрешләр, авыл җирлекләренең генераль планнары, авыл җирлекләренең җирдән файдалану һәм төзелеш кагыйдәләре, шәһәр төзелеше проектларының җирле нормативлары расланды.

Инициативалы проектлар турында карар кабул ителде, муниципаль милекне хосусыйлаштыруның фараз планын үтәү турында хисап расланды, Түбән Кама районы территориясендә муниципаль җир контролен, төзекләндерү өлкәсендә муниципаль контрольне, автомобиль транспортында, шәһәр җир өсте электр транспортында муниципаль контрольне гамәлгә ашыру турында нигезләмәләр расланды. Яңа редакциядә «Татарстан Республикасы «Түбән Кама муниципаль районы» муниципаль берәмлегенең Контроль-хисап палатасы» МКУ нигезләмәсе кабул ителде.

Түбән Кама муниципаль районы җирле үзидарә органнарына җирлекләрнең муниципаль милкендәге җир кишәрлекләре белән идарә итү һәм алар белән эш итү, җирлекләр территорияләрендә инициативалы проектларны гамәлгә ашыру белән бәйле мөнәсәбәтләрне хокукый җайга салу, район җирлекләре территориясендә муниципаль контрольне гамәлгә ашыру белән бәйле мөнәсәбәтләрне хокукый җайга салу, иҗтимагый фикер алышуларны яки гавами тыңлауларны оештыру һәм уздыру өлкәсендә мөнәсәбәтләрне хокукый җайга салуны гамәлгә ашыру буенча авыл җирлекләренең җирле үзидарә органнары вәкаләтләренең бер өлешен тапшыру турында килешүләр төзелде.

Контроль эш тәртибендә Совет сессияләрендә Түбән Кама муниципаль районы контроль-хисап палатасы рәисе М.В. Юмангулованың контроль-хисап палатасы эшчәнлеге һәм коррупциягә каршы тору бүлеге башлыгы И.М. Ильясовның Түбән Кама муниципаль районында үткәрелә торган коррупциягә каршы тору эше турында хисаплары тыңланды.

2021 елның февралендә Түбән Кама муниципаль районы Советы һәм Башкарма комитетының 2020 елдагы эш нәтиҗәләре һәм 2021 елга бурычлар буенча Советның хисап сессиясе булып узды. Сессия эшендә Татарстан Республикасы Президенты Рөстәм Нургали улы Миңнеханов, Россия Федерациясе Дәүләт Думасы депутаты Олег Викторович Морозов, Татарстан Республикасы Дәүләт Советы депутатлары Азат Шәүкәт улы Бикмурзин, Руслан Заһит улы Гыйззәтуллин, «Татарстан Республикасы муниципаль берәмлекләре Советы» ассоциациясе рәисе Әгъзам Самат улы Гобәйдуллин, Татарстан Республикасы Хөкүмәте әгъзалары катнашты.

Татарстан Республикасы Президенты Р.Н. Миңнехановның Совет сессиясендә ясаган чыгышында Түбән Кама муниципаль районы Башкарма комитетына кече һәм урта эшкуарлыкны, шәхси ярдәмче хуҗалыкларны үстерүгә, районда сыерларның баш санын арттыруга, пассажирлар транспорты эшен оештыру мәсьәләсен хәл итүгә аерым игътибар бирү йөкләнде.

Хисап елы дәвамында Түбән Кама муниципаль районы Советы һәм Башкарма комитеты хисап сессиясендә Совет һәм Башкарма комитет адресына кергән йөкләмәләрне һәм тәкъдимнәрне үтәү буенча эшләде.

Ел дәвамында Түбән Кама муниципаль районы Советы депутатлары шулай ук 6 даими комиссия составында эшләделәр:

- социаль-икътисадый үсеш, бюджет-финанс мәсьәләләре һәм муниципаль милек буенча;

- җирле үзидарә, регламент һәм хокук тәртибе мәсьәләләре буенча;

- төзелеш, җир төзелеше, торак-коммуналь хуҗалык һәм транспорт буенча;

- мәгариф, мәдәният, милли мәсьәләләр һәм спорт буенча;

- экология, сәламәтлек саклау һәм халыкны социаль яклау буенча;

- аграр мәсьәләләр, авыл җирлекләре территорияләрен һәм авылда эшлекле активлыкны үстерү буенча.

Узган ел даими комиссияләр тарафыннан барлыгы 51 утырыш үткәрелде, аларда 116 мәсьәлә, шул исәптән сессияләрнеке каралды.

Социаль-икътисади үсеш, бюджет-финанс мәсьәләләре һәм муниципаль милек буенча даими комиссиянең аерым игътибар үзәгендә, гадәттәгечә, салым һәм түләүләр җыю, салым салу базасын арттыру, шәһәр һәм районның социаль учреждениеләренә бүлеп бирелгән бюджет акчаларын нәтиҗәле тоту, район бюджетын формалаштыру һәм аның үтәлешен контрольдә тоту, районның социаль-икътисади үсеше, эшмәкәрлекне үстерү, эш урыннары санын арттыру, инвестицион климатны яхшырту.

Җирле үзидарә, регламент һәм хокук тәртибе мәсьәләләре буенча даими комиссия утырышында Россия Эчке эшләр министрлыгының Түбән Кама районы буенча идарәсенең эш нәтиҗәләре мәсьәләләре, янгын куркынычсызлыгы, коррупциягә каршы тору, халыкны гадәттән тыш хәлләрдән саклау, балигъ булмаганнар арасында хокук бозуларны профилактикалау, юл хәрәкәте куркынычсызлыгы, Совет регламентының үтәлеше, Түбән Кама муниципаль районы Советы һәм Башкарма комитеты структураларына, муниципаль хезмәт мәсьәләләренә кагылышлы норматив хокукый актларга үзгәрешләр кертү турындагы мәсьәләләр каралды.

Төзелеш, җир төзелеше, торак-коммуналь хуҗалык һәм транспорт буенча даими комиссия утырышларында авыл җирлекләренең җирдән файдалану һәм төзелеш кагыйдәләренә, авыл җирлекләренең генераль планнарына үзгәрешләр кертү, автомобиль юлларын төзү һәм ремонтлау, авыл торак пунктларын төзекләндерү, су белән тәэмин итү, халыкка транспорт хезмәте күрсәтүне яхшырту мәсьәләләре каралды.

Чакырылыш дәвамында экология, сәламәтлекне саклау һәм халыкны социаль яклау буенча даими комиссиянең игътибар үзәгендә Түбән Кама муниципаль районының экологик куркынычсызлыгы, гражданнарның сәламәтлеген саклау, халыкка социаль хезмәт күрсәтү мәсьәләләре булды. Түбән Кама муниципаль районы территориясендә «Демография», «Сәламәтлек саклау», «Экология» илкүләм проектларын үтәүгә зур игътибар бирелде.

Мәгариф, мәдәният, милли мәсьәләләр һәм спорт буенча даими комиссия Түбән Кама муниципаль районында «Мәгариф» һәм «Мәдәният» илкүләм проектларының үтәлешен контрольдә тотты. Үз утырышларында депутатлар берничә тапкыр Түбән Кама белем бирү оешмаларын тәмамлаучылар алган белемнең конкурентлыкка сәләтлелеген үстерү, физик культура һәм спорт белән шөгыльләнү өчен барлык категория гражданнар өчен шартлар тудыру, Түбән Кама муниципаль районында мәдәният һәм сәнгатьне үстерү мәсьәләләренә тукталдылар. Комиссия шулай ук милләтара һәм конфессияара мөнәсәбәтләр, район территориясендә яшәүче халыкларның милли традицияләрен һәм мәдәниятен саклау, милли телләрне үстерү мәсьәләләрен дә даими контрольдә тотты.

Аграр мәсьәләләр, авыл җирлекләре территорияләрен һәм авылда эшлекле активлыкны үстерү буенча даими комиссия районның авыл җирлекләрендә эшмәкәрлекне үстерүгә, терлекчелек фермалары төзүгә, шәхси ярдәмче һәм крестьян фермер хуҗалыкларының санын арттыруга аерым игътибар бирде. Депутатлар авыл торак пунктларына берничә тапкыр бардылар, фермерлар белән очраштылар, Түбән Кама шәһәрендә ачылган «ЭкоАгроПарк» эшен өйрәнделәр, икътисадның агросәнәгать секторын үстерү мәсьәләләре буенча үткәрелә торган семинарларда һәм очрашуларда катнаштылар.

«Бердәм РОССИЯ» фракциясе, профильле даими комиссияләр белән берлектә, Түбән Кама муниципаль районы территориясендә илкүләм проектлар, федераль, республика һәм муниципаль программаларның үтәлешен контрольдә тотты.

2021 елда Түбән Кама районында гражданнарыбызның тормыш сыйфатын яхшыртуга юнәлдерелгән илкүләм проектларны тормышка ашыру дәвам итте, планлаштырылган барлык чаралар да тулы күләмдә башкарылды.

«Демография» илкүләм проекты кысаларында 2021 елда Борок авылында башлангыч мәктәп-балалар бакчасы барлыкка килде. Хәзер авылның яшь кешеләренә Сухрау авылына һәм Түбән Кама шәһәренә укырга барырга кирәкми. Яңа бина 14 укучыга һәм 15 мәктәпкәчә яшьтәге балага исәпләнгән.

«Сәламәтлек саклау» илкүләм проекты ярдәмендә үзәк район күппрофильле хастаханәсе базасында амбулатор онкологик ярдәм үзәге ачылды. Көндезге стационар барлыкка килде, анда пациентлар химия терапиясен ала алачак, ул госпитализацияләүне һәм тәүлек буе күзәтүне таләп итми. Сухрау авылында 600 кешелек ике авыл халкына хезмәт күрсәтүче күптән көтелгән фельдшер-акушерлык пункты ачылды.

«Уңайлы шәһәр мохите» илкүләм проекты Түбән Камада экстрим-парк төзелешенең беренче этабын башларга, Кама Аланы шәһәр тибындагы поселогында Мәктәп бульварын төзекләндерүнең беренче этабын уздырырга, Кызыл Чишмә поселогында экопарк төзелешенең икенче этабын тәмамларга һәм өченче этабына керешергә ярдәм итте.

«Мәдәният» илкүләм проекты ярдәмендә 4 нче балалар музыка мәктәбенә музыка инструментлары, профессиональ тавышлы җиһазлар һәм махсус әдәбият сатып алынды.

«Куркынычсыз һәм сыйфатлы автомобиль юллары» илкүләм проекты кысаларында Түбән Кама районында 4,3 км юл төзекләндерелде.

«Мәгариф» илкүләм проекты 31 микрорайонда «Адымнар» полилингваль комплексын һәм Түбән Кама шәһәренең 34 микрорайонында лицей һәм баланы үстерү үзәген төзүне башларга ярдәм итте.

Түбән Кама муниципаль районы Советы һәм Түбән Кама шәһәр Советы депутатларының тыгыз хезмәттәшлеген билгеләп үтәргә кирәк: районның социаль - икътисади үсеше өчен аеруча мөһим булган экологик куркынычсызлык, гражданнар сәламәтлеген саклау, мәгариф учреждениеләре эше, төзелеш тармагын үстерү, азык-төлек куркынычсызлыгы мәсьәләләрен ике Совет депутатлары бергәләп предприятиеләргә, учреждениеләргә, оешмаларга чыгып әзерләделәр һәм карадылар.

Шулай ук уртак утырышларда шәһәр һәм район Советлары депутатлары «Түбән Кама шәһәре чикләрендә һәм авыл җирлекләре территориясендә су белән тәэмин итүне һәм ташландык суларны агызуны оештыру турында», «Түбән Кама муниципаль районында балигъ булмаганнарның күзәтүчесезлеген һәм хокук бозуларын профилактикалауның торышы һәм чаралары, гаилә кыйммәтләрен формалаштыру турында», «Түбән Кама муниципаль районында өлкәннәр һәм балаларның сәламәтлеген ныгыту буенча күрелә торган чаралар турында», «Түбән Кама муниципаль районы территориясендә мәдәният һәм сәнгатьне үстерү турында», «Дәүләт дәвалау оешмаларына табибларны һәм шәфкать туташларын җәлеп итү турында» мәсьәләләр буенча фикер алыштылар.

Район Советы депутатлары үз сайлау округларында актив эшләде, сайлаучыларны кабул итте, район территориясендә илкүләм проектларны, федераль һәм региональ партия проектларын, федераль, республика һәм муниципаль программаларны тормышка ашырырга ярдәм итте, территорияләрне социаль-икътисади үстерү, торак пунктларны төзекләндерү, су белән тәэмин итү, автоюлларны һәм социаль учреждениеләрне ремонтлау, халыкка медицина хезмәте күрсәтү, эшкә урнашу мәсьәләләрен хәл итүдә актив катнашты. Балалары булган аз тәэмин ителгән гаиләләргә, инвалидларга, ялгыз өлкәннәргә иганәче һәм хәйрия ярдәме күрсәттеләр, Бөек Ватан сугышы ветераннарын һәм тыл хезмәтчәннәрен хөрмәтләүдә актив катнаштылар, пандемия шартларында медицина хезмәткәрләренә һәм дәвалау оешмаларына ярдәм күрсәттеләр.

2021 елның февралендә Түбән Кама муниципаль районы Советы депутатлары «Татарстан – безнең уртак йортыбыз. Халыклар бердәмлеге, республиканың уникаль байлыгы буларак, мәдәни һәм тел күптөрлелеге» Парламент дәресендә катнаштылар.

2021 елның 17-19 сентябрендә Түбән Кама муниципаль районы территориясендә VIII чакырылыш Россия Федерациясе Федераль Собраниесе Дәүләт Думасына депутатлар сайлау, 24 нче Студентлар сайлау округы буенча Татарстан Республикасы Дәүләт Советына өстәмә сайлаулар, җирле Советларга өстәмә сайлаулар узды.

Түбән Кама муниципаль районы территориясендә 116 сайлау участогы эшләде, шуларның 83 – шәһәрдә, 33 - районда. Халыкка уңайлы булсын өчен, ерак торак пунктларда яшәүчеләр өчен мобиль участоклар оештырылды. Түбән Кама районы буенча - 92,7%, шәһәр буенча – 83,3% халык тавыш бирде.

Округтагы кебек үк, күпчелек тавыш белән түбәнкамалылар районда да, шәһәрдә дә «Бердәм РОССИЯ» партиясен хупладылар. Түбән Камада «Бердәм РОССИЯ» 79,8%, районда 86,5% сайлаучылар тавышы җыйды.

VIII чакырылыш Россия Федерациясе Федераль Собраниесе Дәүләт Думасына сайлауларда 28 нче Түбән Кама бермандатлы сайлау округы буенча сайлаучылар күпчелек тавыш белән «Бердәм РОССИЯ» партиясеннән кандидат Олег Викторович Морозовны хупладылар.

Элегрәк билгеләп үтелгәнчә, Айдар Рәис улы Метшин «Бердәм РОССИЯ» Бөтенроссия сәяси партиясе тарафыннан тәкъдим ителгән кандидатларның федераль исемлеге составында VIII чакырылыш Россия Федерациясе Федераль Собраниесе Дәүләт Думасы депутаты мандатын алды.

IV чакырылыш Татарстан Республикасы Дәүләт Советына 24 нче Студентлар сайлау округы буенча өстәмә сайлауларда «Бердәм РОССИЯ» партиясеннән Ренат Рәйхат улы Сибгатуллин җиңү яулады.

IV чакырылыш Түбән Кама шәһәр Советына өстәмә депутатлар сайлауда 1 нче Көньяк бермандатлы сайлау округы буенча Харитонов Алексей Владимирович сайланды. Кама Аланы штп Советына өстәмә сайлауларда Сысуев Антон Павлович сайланды. Шулай ук Кызыл Чапчак, Кызыл Чишмә, Прости, Иске Чишмә, Шәңгәлче авыл җирлекләре Советларына депутатларны өстәмә сайлаулар үтте.

Түбән Кама муниципаль районында, округтагы кебек үк, тавыш бирү барышына йогынты ясаган хокук бозулар теркәлмәде.

Совет эшчәнлеген оештыру бүлегенең эше 2021 елда Түбән Кама муниципаль районы Советы эшчәнлеген сыйфатлы һәм нәтиҗәле хокукый, оештыру, документлар белән, мәгълүмат белән тәэмин итүгә, район Советы депутатларына, депутат ярдәмчеләренә, авыл җирлекләре Советлары депутатларына даими мәгълүмати-методик һәм практик ярдәм күрсәтүгә юнәлтелгән иде, Совет эше Регламенты, шулай ук Советның тиешле чорга эш планы нигезендә башкарылды.

2022 елда IV чакырылыш Түбән Кама муниципаль районы Советының төп эшчәнлек юнәлешләре: җирле үзидарә турында федераль һәм республика законнарын үтәү, илкүләм проектлар, федераль, республика һәм муниципаль программаларын алга таба үтәү буенча эш, Түбән Кама шәһәренең, Кама Аланы штп һәм авыл җирлекләренең алга таба социаль-икътисади үсешен тәэмин итү, гражданнарның тормыш сыйфатын һәм социаль якланышын күтәрү.

Түбән Кама муниципаль районы Советы депутатлары Россия Федерациясендә Россия халыкларының сәнгать һәм матди булмаган мәдәни мирас елына һәм Татарстан Республикасында цифрлаштыру елына багышланган чараларны оештыруда һәм үткәрүдә актив катнашачаклар.

Түбән Кама муниципаль районы

Башлыгы урынбасары А.В.Умников